Þriðjungur Íslendinga mjög andvígur mosku Skiptar skoðanir eru á því meðal landsmanna hvort byggja eigi mosku í Reykjavík . Samkvæmt nýrri könnun Fréttablaðsins eru 41,8 prósent andvígir byggingu mosku en 36,6 prósent eru hlynntir því að moskan rísi . Alls sögðust 17,2 prósent mjög fylgjandi því að múslimar fái að byggja mosku í Reykjavík , og 19,4 prósent sögðust því frekar fylgjandi . Þá sögðust 21,6 prósent hlutlaus í afstöðu sinni til byggingar mosku . Um 13,5 prósent þeirra sem afstöðu tóku voru frekar andvíg því að múslimar fái að reisa mosku í Reykjavík , og 28,3 prósent voru því mjög andvíg . Talsverður munur er hins vegar á afstöðu fólks eftir því hvaða stjórnmálaflokk það myndi kjósa yrði gengið til kosninga nú . Stuðningsmenn Vinstri grænna eru hlynntastir byggingu mosku , 52,9 prósent sögðust fylgjandi byggingum mosku en 25,9 prósent sögðust henni andvíg . Stuðningsmenn Samfylkingarinnar voru einnig jákvæðir til byggingar mosku , 46,8 prósent sögðust því fylgjandi en 29,9 prósent sögðust því andvíg . Á meðal stuðningsmanna Sjálfstæðisflokksins var mun minni stuðningur við byggingu mosku . Alls sögðust 26,7 prósent því hlynnt en 48,1 prósent andvígt . Alls sögðust 37,5 prósent stuðningsmanna Framsóknarflokksins fylgjandi því að múslimar fái að reisa mosku , en 45,8 prósent voru því andvígir . Ekki reyndist tölfræðilega marktækt að reikna afstöðu stuðningsmanna annarra flokka til spurningarinnar . Spurt var : Hversu fylgjandi eða andvíg ( ur ) ertu því að múslimar fái að reisa mosku í Reykjavík ? Alls tóku 97,1 prósent afstöðu til spurningarinnar.brjann@frettabladid.is